b'\n_START_ARTICLE_\nPetras Au\xc5\xa1trevi\xc4\x8dius\n_START_SECTION_\nBiografija\n_START_PARAGRAPH_\nPradin\xc4\x99 mokykl\xc4\x85 baig\xc4\x97 Juod\xc5\xa1iliuose, iki 1981 m. mok\xc4\x97si Vilniaus 39-ojoje vidurin\xc4\x97je mokykloje. _NEWLINE_1986 m. baig\xc4\x97 Vilniaus universiteto Ekonomikos fakultet\xc4\x85. 1992 m. studijavo diplomatij\xc4\x85 Stanfordo universiteto Hooverio institute. _NEWLINE_1986\xe2\x80\x931991 m. Moksl\xc5\xb3 akademijos Ekonomikos instituto asistentas, jaunesnysis mokslinis bendradarbis, 1988\xe2\x80\x931991 m. doktorantas. _NEWLINE_1991\xe2\x80\x931992 m. LR URM vyresnysis specialistas, ministerijos pirmasis sekretorius, 1992\xe2\x80\x931993 m. \xc5\xa0iaur\xc4\x97s Europos \xc5\xa1ali\xc5\xb3 skyriaus ved\xc4\x97jas, 1993 m. laikinasis reikal\xc5\xb3 patik\xc4\x97tinis, o 1994\xe2\x80\x931998 m. ambasadorius Suomijoje. _NEWLINE_1998 m. Ministro Pirmininko patar\xc4\x97jas u\xc5\xbesienio politikos klausimais._NEWLINE_1999 m. atsistatydinus tuometiniam Ministrui Pirmininkui, tapo Vyriausyb\xc4\x97s kancleriu._NEWLINE_2000\xe2\x80\x932003 m. Europos komiteto prie LRV generalinis direktorius._NEWLINE_2001-2004 m. vyriausiasis derybininkas derybose d\xc4\x97l Lietuvos naryst\xc4\x97s Europos S\xc4\x85jungoje._NEWLINE_2004 m. paskirtas LRV kanclerio pavaduotoju ES reikalams. _NEWLINE_2004\xe2\x80\x932014 m. LR Seimo narys, U\xc5\xbesienio reikal\xc5\xb3 ir Europos reikal\xc5\xb3 komiteto narys, NATO parlamentin\xc4\x97s asambl\xc4\x97jos narys (2010-2012 m. vicepirmininkas), 2013 m. LR Seimo vicepirmininkas, atsakingas u\xc5\xbe Lietuvos pirmininkavim\xc4\x85 ES Tarybai, Seimo diskusij\xc5\xb3 forumo \xe2\x80\x9eEuropos Klubas" iniciatorius ir vadovas._NEWLINE_2004 m. kandidatas \xc4\xaf LR Respublikos Prezidentus. U\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85, surink\xc4\x99s 18,71 proc._NEWLINE_2004\xe2\x80\x932006 m. Liberal\xc5\xb3 ir centro s\xc4\x85jungos narys, Seimo Liberal\xc5\xb3 frakcijos narys_NEWLINE_2006\xe2\x80\x932008 m. Lietuvos Respublikos liberal\xc5\xb3 s\xc4\x85j\xc5\xabd\xc5\xbeio pirmininkas, Liberal\xc5\xb3 s\xc4\x85j\xc5\xabd\xc5\xbeio frakcijos seni\xc5\xabnas. _NEWLINE_Nuo 2014 m. Europos Parlamento narys, priklauso \xe2\x80\x9cAtnaujinkime Europ\xc4\x85\xe2\x80\x9c (buv. Liberal\xc5\xb3 ir demokrat\xc5\xb3 aljanso u\xc5\xbe Europ\xc4\x85 (ALDE), 2014-2016 m. vicepirmininkas) frakcijai. _NEWLINE_2014-2019 m. kadencijos metu buvo U\xc5\xbesienio reikal\xc5\xb3 komiteto ir \xc5\xbdmogaus teisi\xc5\xb3 pakomite\xc4\x8dio narys, Delegacijos ry\xc5\xa1iams su Afganistanu pirmininkas. Taip pat pavaduojantis narys Regionin\xc4\x97s pl\xc4\x97tros komitete, Delegacijos EURONEST parlamentin\xc4\x97je asambl\xc4\x97joje ir Delegacijos ES ir Moldovos parlamentinio bendradarbiavimo komitete. Neformalios Europieti\xc5\xa1kos Ukrainos draug\xc5\xb3 grup\xc4\x97s pirmininkas, Gyv\xc5\xabn\xc5\xb3 gerov\xc4\x97s intergrup\xc4\x97s vicepirmininkas._NEWLINE_2019-2024 m. kadencijoje pilnateisis narys U\xc5\xbesienio reikal\xc5\xb3 komitete (AFET) ir Saugumo ir gynybos pakomitetyje, pavaduojantis narys Transporto ir turizmo komitete (TRAN) bei \xc5\xbdmogaus teisi\xc5\xb3 pakomitetyje. Narys \xc5\xa1iose Europos Parlamento delegacijose: ES-Ukrainos parlamentinis asociacijos komitetas, Delegacija ry\xc5\xa1iams su Afganistanu, Delegacija EURONEST parlamentin\xc4\x97je asambl\xc4\x97joje, Delegacija ry\xc5\xa1iams su NATO parlamentine asambl\xc4\x97ja. Pavaduojantis narys EP delegacijoje ry\xc5\xa1iams su Baltarusija._NEWLINE_Nuo 2018 m. Europos demokratijos patikos fondo (angl. European endowment for democracy) valdybos narys.\n_START_SECTION_\n\xc5\xa0eima, visuomenin\xc4\x97 veikla ir pom\xc4\x97giai\n_START_PARAGRAPH_\nDar besimokydamas Vilniaus universiteto Ekonomikos fakultete susipa\xc5\xbeino su b\xc5\xabsim\xc4\x85ja \xc5\xbemona Gintare, su kuria mok\xc4\x97si tame pa\xc4\x8diame kurse. Pora turi du s\xc5\xabnus: Vaini\xc5\xb3 ir Vyten\xc4\xaf. _NEWLINE_Gyv\xc5\xabn\xc5\xb3 gerov\xc4\x97s politikos \xc5\xa1alininkas \xe2\x80\x93 dar dirbdamas Seime buvo inicijav\xc4\x99s visuomenin\xc4\xaf jud\xc4\x97jim\xc4\x85 \xe2\x80\x9e\xc5\xbdmon\xc4\x97s u\xc5\xbe gyv\xc5\xabnus\xe2\x80\x9c, organizuoja \xc4\xafvairius renginius \xc5\xa1ia tema. Namuose augina du \xc5\xa1unis. _NEWLINE_Lietuvoje organizuoja ir globoja renginius ir diskusijas apie Europos S\xc4\x85jung\xc4\x85, yra visuomenin\xc4\x97s organizacijos \xe2\x80\x9eEuropos federalist\xc5\xb3 s\xc4\x85junga Lietuvoje\xe2\x80\x9d valdybos narys._NEWLINE_Iki \xc5\xa1iol dalyvauja Vilniaus universiteto Ekonomikos fakulteto Alumni draugijos veikloje, yra \xc5\xa1ios draugijos Tarybos pirmininkas.'